ད་འོ་ན་བོད་ཀྱི་སྔ་རབས་རྩོམ་པའི་ཤེས་བྱ་དག་གིས་མི་རིགས་ཀྱི་ཁྱད་ཉམས་ཇི་ལྟར་མངོན་པར་བྱས་ཡོད་ཅེ་ན།དེ་ཡང་རྩོམ་པའི་ཤེས་བྱའི་མི་རིགས་ཁྱད་ཉམས་ནི་རྩོམ་རིག་གསར་རྩོམ་གྱི་ལག་ལེན་ནང་དུ་མངོན་པ་ཡིན་ཞིང་དེ་གཉིས་དབར་གྱི་འབྲེལ་བ་ནི་རྒྱུ་དང་འབྲས་བུའི་འབྲེལ་བར་གྲུབ་ལ་ངོས་འཛིན་དང་ལག་ལེན་གྱི་འབྲེལ་བ་ཞིག་ཏུ་གྲུབ་ཡོད་པར་རེད།རྒྱུན་དུ་རྩོམ་རིག་ཁྱབ་ཁོངས་ནང་བརྗོད་པའི་རྩོམ་རིག་གི་མི་རིགས་རང་བཞིན་ཞེས་པ་ནི་གང་དེའི་གཞུང་ལུགས་དེར་ཐུག་ཡོད་པ་ནི་སྨྲོས་མེད་ཅིག་རེད།དེ་དོན་བུ་བཞི་དོན་གྲུབ་ལགས་ཀྱིས་ཁོང་གི་ཆེད་རྩོམ་ཕྱོགས་བསྒྲིགས་ནང་དུ་རྩོམ་རིག་ལ་མི་རིགས་ཀྱི་ཁྱད་ཆོས་ཡོད་མེད་དང་།མི་རིགས་རྩོམ་རིག་ལ་ཚད་གཞི་ཡོད་མེད་ཀྱི་གནད་དོན་འདི་ཁོ་བོས་བལྟས་ན་རིགས་པའི་གཞུང་ལུགས་ཀྱི་གནད་དོན་ཡིན་ཕྱིན་གཞུང་ལུགས་དང་ལག་ལེན་ཁྲོད་བདེན་དཔང་དང་གཏན་འབེབས་བྱེདདགོས།ཞེས་པ་དང་ཡང་གཞན་དུ་ན་རྩོམ་རིག་གི་མི་རིགས་ཁྱད་ཆོས་དང་མི་རིགས་རྩོམ་རིག་གི་ཚད་གཞི་འདི་རྩོམ་རིག་གི་རིགས་པའི་གཞུང་ལུགས་ལ་གཏོགས་པའི་གནད་དོན་ཞིག་ཡིན་པས་ངེས་པར་དུ་རྩོམ་རིག་གི་ངོ་བོ་དང་ཁྱད་ཆོས།བྱེད་ནུས།རྩོམ་རིག་གི་ཕྱིའི་རྣམ་པ་དང་ནང་གི་དོན་སྙིང་ཕྱོགས་གང་ཐད་ནས་དཔྱད་པ་བཏང་སྟེ་རྩོམ་རིག་གི་རིགས་པའི་གཞུང་ལུགས་ཀྱི་མཐོ་ཚད་ནས་སྡོམ་ཚིག་བཀོད་ན་འོས་པར་སེམས།ཞེས་པ་ལས་ང་ཚོར་རྩོམ་རིག་གསར་རྩོམ་དང་རྩོམ་རིག་གཞུང་ལུགས་དབར་གྱི་འབྲེལ་བའང་གང་ལ་གང་འོས་ཀྱི་ངོས་འཛིན་འདྲ་བྱུང་ཡོད་ངེས་ལགས།